Ramaphosa en vorentoeBennie van Zyl. Foto: Reint Dykema TLU SA neem met dank kennis dat president Cyril Ramaphosa dag zero aangekondig het vir onder andere korrupsie, ondoeltreffende staatsdiens, onsekerheid in die mynbou-omgewing en ŉ onveilige Suid- Afrika. Die opmerking dat grond onteien moet word sonder vergoeding het egter veroorsaak dat die aftel na dag zero vir verskeie ander aspekte ook begin het. Daar moet besef word dat, as daar van onteiening van grond gepraat word, dit nie staatsgrond of trustgronde kan wees nie, want hulle besit dit reeds. Die huidige proses is in elk geval ŉ proses van nasionalisering wat uitloop op mislukkings. Met hierdie aftel word gedink aan aspekte soos die volgende: Die ANC het oor die tydperk heen ŉ regeringstyl ontwikkel wat projekteer dat die ANC belangriker vir hulself is as wat Suid-Afrika is. In hul eie Vryheidsmanifes sowel as die Grondwet word verklaar dat almal gelyk is, maar in praktyk word ervaar dat sommige mense meer gelyk is as ander. Mnr Ramaposa het telkens verwys na “our people” Hy moet verduidelik wie is die “our people”. Die weersprekende standpunte wat gestel is, bring onsekerheid wat noodwendig vrae na vore bring waaroor daar duidelikheid moet kom. Solank daar volhard word met radikale transformasie, soos uiteengesit in die ANC se beleidsdokumente, stuur Suid Afrika steeds af op totale ekonomiese verval desondanks mnr Ramaphosa se mooi praatjies. Die ANC se beleid en ideologie soos vervat in hulle beleidsdokumente naamlik Strategy & Tactics, die Nasionale Demokratiese Rewolusie en die Vryheidsmanifes is die krag agter die wyse hoe daar geïnterpreteer en toegepas gaan word. Met ŉ naderende verkiesing in 2019 gaan mnr Ramaphosa, weens die kwynende ondersteuning wat die ANC tans ervaar, nog baie populistiese uitsprake maak om die kiesers te oortuig om terug te keer na die ANC. Die dilemma daarmee is die onhaalbare verwagtinge wat geskep word, maar nog erger is die wegdryf van kundigheid en kapitaal. Die markte sal mnr Ramaphosa toets vir sukses. As boere wil ons nie bedreig word ten opsigte van ons eienaarskap van wettig verkreë eiendom nie. Geen boer het sy grond gesteel nie. Die geskiedenis van grondbesit soos nasionaal en internasionaal opgeteken deur al die jare, bring ŉ stel feite tafel toe wat dit uitwys dat mnr Ramaphosa en al die ander swart volkere net soos die wit mense immigrante is en beide as tweedegenerasie-inwoners hier geland het. Suid-Afrika se boere moet ŉ duidelike boodskap uitstuur aan die regering dat, indien hulle kos wil hê om te eet, daar met groter verantwoordelikheid omgegaan moet word met wettig verkreë eiendom. Suid-Afrika se boere moet hande vat en NEE sê vir onteiening sonder vergoeding.